बोले- मैंने इससे बुरी फिल्म नहीं देखी, बेटी आधे घंटे बाद सोने लगी थी
Barbie Movie Controversy - Jay Bhanushali Reaction Goes Viral. एक्ट्रेस जूही परमार के बाद अब टीवी एक्टर जय भानुशाली ने भी हॉलीवुड फिल्म बॉर्बी पर टिप्पणी की है। जय ने कहा कि उन्होंने अपनी लाइफ में इतनी बुरी फिल्म नहीं देखी है
एक्ट्रेस जूही परमार के बाद अब टीवी एक्टर जय भानुशाली ने भी हॉलीवुड फिल्म बॉर्बी पर टिप्पणी की है। जय ने कहा कि उन्होंने अपनी लाइफ में इतनी बुरी फिल्म नहीं देखी है। उन्होंने फिल्म की तुलना बवासीर से कर दी है। जय ने कहा कि उन्हें बहुत खेद हो रहा है कि वे ये फिल्म देखने अपनी बेटी के साथ चले गए।
उनकी बेटी को फिल्म बिल्कुल पसंद नहीं आई। जय ने कहा कि फिल्म के आधे घंटे के बाद ही उनकी बेटी सोने लगी और घर जाने की जिद करने लगी थी। जय ने एक वीडियो शेयर ये बातें कही हैं। उन्होंने अपने फैंस से अपील की है कि वे ऐसी फिल्म पर अपना पैसा बर्बाद न करें।
जय बोले- मैंने इससे बुरी फिल्म नहीं देखी, फिल्म मत देखिए..आपके पैसे बचा रहा हूं
जय ने इंस्टाग्राम पर एक वीडियो शेयर कर कहा- मेरा विश्वास करो, ये बवासीर है। आपके पैसे बचा रहा हूं। आपका मानसिक संतुलन बचा रहा हूं। मैंने इससे बुरी फिल्म नहीं देखी। ये एक सुपर, सुपर, सुपर खराब फिल्म है।
मुझ पर विश्वास करो दोस्तों, ये जितनी हव्वा आप देख रहे हैं, कोई बोलने के लायक भी नहीं है। इस वीडियो को बनाने में मुझे दो दिन लगे क्योंकि मैं इसी सोच में था कि ऐसी फिल्म कोई बना कैसे सकता है। इसका प्रमोशन तो ऐसे हो रहा था जैसे फिल्म बच्चों को दिमाग में रखकर बनाई गई हो। लेकिन ये फिल्म न तो बच्चों के लिए है और न ही बड़ों के लिए।
'फिल्म शुरू होने के आधे घंटे में ही बेटी सोने लगी'
जय ने आगे कहा- सबसे मजेदार बात ये थी कि, क्योंकि मैंने पैसे दिए थे तो मैं कोशिश कर रहा था कि मैं फिल्म को अंत तक बर्दाश्त कर सकूं। फिल्म शुरू होने के आधे घंटे बाद ही मेरी बेटी बोलती है- पापा, मैं सो रही हूं। मैं ये फिल्म नहीं देख सकती, मुझे घर ले चलो, मैं बहुत बोर हो गई हूं। मैंने बोला- नहीं नहीं बेटा, ये एक अच्छी फिल्म है।
ये सुनकर मैं बता नहीं सकता कि मेरी बेटी ने मुझे कैसा लुक दिया है। दरअसल वो इस फिल्म की वजह से मुझे जज कर रही थी। उसके दिमाग में शायद यही चल रहा था कि मेरे बाप को अगर ये फिल्म पसंद आ सकती है तो फिर मैं क्या ही बोलूं।
मैं सच बता रहा हूं अगर आप ये फिल्म देखने की जिद करेंगे तो आपके बच्चे आपके टेस्ट पर संदेह करेंगे। इसलिए इस फिल्म से बच के रहिए।
फिल्म देखने के 15 मिनट बाद ही थिएटर से निकलीं जूही परमार, बच्ची को ऐसी फिल्म नहीं दिखाना चाहती थीं
टीवी एक्ट्रेस और बिग बॉस सीजन 5 की विनर रह चुकीं जूही परमार भी बार्बी देखने के बाद काफी दुखी हुई थीं। जूही ने बताया कि वो अपनी 10 साल की बेटी के साथ फिल्म देखने गई थीं।
फिल्म में इस तरह की लैंग्वेज का इस्तेमाल किया गया है कि उन्हें 15 मिनट में ही थिएटर से बाहर आना पड़ा। जूही का कहना है कि वो अपनी बेटी को इस तरीके का कंटेंट नहीं दिखाना चाहती थीं।